
Cyflwyniad fideo unigol                
Prynhawn da gyfeillion, diolch i chi oll am eich presenoldeb. 
Fel y gwyddoch rwy’n athrawes dosbarth derbyn ac yn Gydlynydd Trosglwyddo ar draws yr ysgol. Rwyf i a Mrs Helen Davies, Cydlynydd Anghenion Dysgu Ychwanegol yr ysgol wedi bod yn cydweithio ar gynlluniau er mwyn creu ysgol fwy cynhwysol a sicrhau bod y cwricwlwm yn hygyrch i’n holl ddisgyblion.  
Derbynion gais am addasiad rhesymol i’r ysgol yn ddiweddar gan rieni disgybl sydd â nam ar ei chlyw. Gofynnon a fyddai modd addasu darpariaeth yr ysgol fel bod Seren Evans eu merch yn medru ymuno â ni ym Mis Medi. Carwn drafod gyda chi strategaethau bydd yn sicrhau bod Seren yn cael ei chynnwys ym mhob agwedd o’r ysgol. Bydd hi’n hanfodol ein bod yn dathlu gwahaniaethau plant a chau’r bwlch rhwng disgyblion sydd â nam ar y clyw a disgyblion eraill. Cysyllta hyn â thrydedd flaenoriaeth ein Cynllun Datblygu Ysgol yn dilyn ein hunan arfarniad ar ddiwedd y flwyddyn academaidd ddiwethaf. Prif nod yr ymyrraeth yma yw bod Seren a’r disgyblion oll yn elwa gyda’r gobaith y gwelwn gynnydd ar  y diwedd. 
Gobeithiaf i chi gael cyfle ar ddechrau’r cyfarfod i ddarllen ei phroffil un tudalen sy’n amlinellu agweddau amdani a rhoi llais i Seren yn eu haddysg.
Wrth sefydlu’r strategaethau yma galluogwn fynediad i fwy o ddisgyblion sydd â nam ar y clyw i addysg gynhwysol. Cydnabyddwn na fydd y ddarpariaeth yn addas ar gyfer pawb ond bydd yn medru cael ei addasu i ddiwallu anghenion pob disgybl.
Ystadegau sy’n codi braw yw bod disgyblion sydd â nam ar y clyw  yn y Cyfnod Sylfaen  a Chyfnod Allweddol Dau 15% yn llai tebygol o gyrraedd Dangosyddion y Cyfnodau hyn . O ganlyniad rhaid rhoi sylfaen cadarn ac ymyrraeth gynnar iddi er mwyn galluogi iddi lwyddo yn y dyfodol. 
Byddwn yn arsylwi ar Seren o fewn amgylchedd sy’n adnabyddus iddi yn yr Ysgol Feithrin. Bwriadwn ddatblygu gwydnwch Seren  drwy gyflwyno’r ymyrraeth yma a’i pharatoi ar gyfer yr heriau fydd yn ei hwynebu. 
Fel y darllenoch yn gynt mae Seren yn gwisgo teclynnau clywed felly bydd rhaid gwneud rhai newidiadau megis cynnal prawf acwstig yn holl ystafelloedd yr ysgol, gan fod sŵn cefndirol yn effeithio’n fawr ar y teclynnau clywed. Gobeithiwn y bydd y newidiadau acwsteg hyn yn elwa disgyblion eraill yn yr ysgol gan fod oddeutu 80% o ddisgyblion yn dioddef o’r glust ludiog sef byddardod dros dro cyn ei bod yn deng mlwydd oed (NDCS: Dyddiad Anhysbys - b: 5).
Amcangyfrifa’r National Deaf Children’s Society (Dyddiad Anhysbys - a: 1)  bod pobl ifanc a nam ar y clyw “60% yn fwy tebygol o ddioddef problemau iechyd meddwl na phlant eraill”. Gallwn osgoi hyn o fewn ein hysgol drwy gynnig hyfforddiant i bawb a sicrhau bod y gymuned ysgol yn ei chynnwys. Hanfod ein gwaith bydd dathlu gwahaniaethau ar draws yr ysgol a chydnabod bod pawb yn wahanol ond yn werthfawr o fewn y gymuned.  
Hoffwn sôn wrthoch chi am yr ymyrraeth Iaith arwyddo ysgol gyfan rydym am ei ddatblygu i sicrhau bod holl agweddau o fywyd ysgol Seren yn hygyrch iddi. Trwy ddatblygu’r sgil ar draws yr ysgol gan gynnwys disgyblion, aelodau’r staff a chymuned ehangach yr ysgol gallwn ddatblygu dealltwriaeth pawb a sicrhau bod Seren yn cael ei chynnwys. Gwêl tueddiad bod disgyblion sydd â nam ar y clyw yn agored i deimladau o unigedd. Cydnabydda’ Adroddiad Plentyndod Da (2018) pwysigrwydd bod disgybl yn medru cyfathrebu er mwyn lles ei hun. Arfer dda mewn ysgolion eraill yw bod aelodau o staff ar draws yr ysgol yn dysgu arwyddo sylfaenol fel eu bod yn medru cyfathrebu pan bod angen. 
Mynycha Seren y cylch Meithrin lleol lle mae strategaeth ‘Dwylo’n Dweud’ yn cael ei ddefnyddio. Datblyga’r strategaeth ymwybyddiaeth disgyblion o Iaith Arwyddo, trwy gyflwyno gair yr wythnos. Carwn gyflwyno’r strategaeth o fewn yr ysgol trwy addysgu geiriau a ddefnyddir bob dydd megis ‘diolch’ ac ‘os gwelwch yn dda’ a’i defnyddio mewn rhigymau dyddiol.
Nid ydym yn teimlo bod ‘Dwylo’n Dweud’ yn ddigon uchelgeisiol i fedru cael ei ddefnyddio ar draws yr ysgol. Canfyddir pecyn parod effeithiol o addysg Iaith Arwyddo i’r ysgol gyfan a’r gymuned  sef ‘Sign Spell' gan iddo gynnwys gwersi, adnoddau a galluogi i’r athrawon a’r disgyblion ddysgu ar y cyd. Fodd bynnag canfuwyd nad oedd yna becynnau tebyg i ‘Sign Spell’ ar gael yn y Gymraeg. Er hyn, bwriadwn ddatblygu strategaeth gallwn ei ddefnyddio o fewn yr ysgol er mwyn addysgu iaith arwyddo drwy ddefnyddio egwyddorion ‘Sign Spell’ a chydweithio gyda Gwenllïan Lansdown Davies, Prif Weithredwr Mudiad Meithrin a Delyth Murphy, Pennaeth Canolfan Ehangu Mynediad Prifysgol Bangor i greu ymyrraeth drwy gyfrwng y Gymraeg.
Byddai pecyn o ‘Sign Spell’ ar gyfer ysgol gyfan gyfwerth a £1494.95 a fyddai angen ei gyfieithu cyn ei weini ar draws yr ysgol. Opsiwn arall fyddai prynu pecyn adnoddau gwerth £59.90 a chomisiynu sefydlwyr ‘Dwylo’n Dweud’ i greu strategaeth cyfrwng Cymraeg ar ein cyfer. Nid oes pris wedi cael ei benodi eto ond pe byddech yn dewis yr opsiwn yma fydd y pecyn yn unigryw i’r ysgol ac wedi ei deilwra ar ein cyfer. 
Hoffwn benodi aelod o staff fel ffigwr ymlyniad hanfodol i Seren. Byddai’r aelod yma yn cyd-weithio yn agos gyda hi a hefyd yn ymuno gyda mi a Helen wrth i ni arsylwi yn y cylch Meithrin. Bydd gofyn bod y tair ohonom ni a dau aelod ychwanegol o’r tîm addysgu yn mynychu cwrs Lefel 3 iaith arwyddo a fyddai oddeutu £597. Galluoga hyn bod gennym ddigon o ddealltwriaeth i gefnogi Seren hyd lefel eithaf ein gallu. Gall y sgiliau gael eu rhannu gyda gweddill y tîm addysgu yn ystod diwrnodau hyfforddiant mewn swydd. 
Ni fydd Seren yn medru derbyn y Grant Datblygu Disgyblion gan nad yw’n cyrraedd y gofynion o dderbyn prydiau ysgol am ddim. Ond er mwyn ei  throsglwyddo i’r ysgol yn llwyddiannus, gofynnwn yn garedig i chi gyllido'r aelod o staff i gefnogi Seren yn ogystal â’r pecyn er mwyn cynnal y strategaeth iaith arwyddo. Nid yn unig Seren fydd yn elwa o ddatblygu’r strategaeth ond gobeithiwn weld buddiannau ar draws yr ysgol.
Bydd nifer o rhanddeiliaid ynghlwm a throsglwyddo Seren gan gynnwys staff yr ysgol feithrin wrth iddynt drosglwyddo gwybodaeth hanfodol i athrawon yr ysgol ynglŷn â hi. 
Bydd gofyn cydweithio yn agos gyda’i rhieni fel ein bod yn dod yn gyfarwydd gyda’r rhwystrau sy’n ei hwynebu yn ogystal â’i thalentau a diddordebau. Byddwn yn derbyn hyfforddiant gan ei rhieni ynglŷn â sut i drin â theclynnau clyw Seren. Cydnabydda’ Lywodraeth Cymru (2004)  bod rhaid i ysgolion dalu sylw i’r hyn a ddywed rhieni am eu plant. 
Bydd cefnogaeth asiantaeth ar gael i Seren drwy’r Therapydd Iaith a fydd yn ymweld â’r ysgol dwywaith yr wythnos. Sicrhawn ein bod wedi derbyn caniatâd gan rieni Seren cyn iddi ymgymryd ar ymyrraeth. Bydd y therapydd yn asesu a datblygu gallu llefarydd Seren yn ogystal â’n cynghori ni ar adnoddau a sesiynau defnyddiol i ddatblygu ei llefaredd ymhellach.
Er mwyn llwyddo rhaid i holl ddisgyblion yr ysgol gyfranogi at yr ymyrraeth. Gwêl arfer dda o ddefnyddio iaith arwyddo trwy’r ysgol gyfan yn Ysgol Gynradd Heulfan. Maent yn cyflwyno iaith arwyddo yn y Meithrin ac yn annog yr holl ddisgyblion i’w ddefnyddio wrth gyfathrebu. Cydnabyddir hefyd eu bod yn dechrau trwy ddefnyddio geiriau Saesneg  yna ychwanegu’r iaith Gymraeg ond byddant yn arwyddo trwy’r adeg.  Dywed Estyn (2018b) bod disgyblion yn “datblygu’r gallu yn gyflym i ddefnyddio’r ddwy iaith ochor yn ochr ag arwyddo”. Nid yn unig fydd y strategaeth yn datblygu medrau llefaredd ond gall fod o gymorth i ddysgwyr cinesthetig yn ogystal â helpu disgyblion i gofio a sillafu geiriau caled gan fod ystum yn perthyn i’r geiriau (Sign Spell, 2017a).
Bydd y strategaeth yn cael ei ymestyn yn bellach na muriau’r ysgol. Er mwyn cyflwyno’r ymyrraeth i rieni a’r gymuned ehangach byddwn yn cynnal noson agored ac atgyfnerthu’r hyn a chaiff ei ddweud drwy gyflwyno llyfryn i bob teulu yn yr ysgol yn nodi sylfaeni iaith arwyddo. Bydd yno hefyd gyfeiriadau at wefannau ac adnoddau defnyddiol er mwyn dysgu iaith arwyddo o’r cartref gyda’r bwriad bod y gymuned ehangach yn cynorthwyo’r dysgu a’r disgyblion yn elwa o’r cyswllt ganddynt.  
Trwy gynnal cyrsiau ar ôl ysgol byddwn yn gweithio yn agos gyda’r elusen NDCS er mwyn darparu cyfleoedd i rieni, athrawon, Llywodraethwyr a’r gymuned ehangach dod i ddysgu’r iaith arwyddo ar y cyd gyda’r disgyblion. Gwêl arfer dda o gynnig hyfforddiant i rieni yn Ysgol Malpas Court wrth iddynt gynnig hyfforddiant  iaith arwyddo a hyfforddiant cyfathrebu er mwyn rhoi’r hyder i rieni i gefnogi eu plant adref yn ddilynol gyda strategaethau a ddefnyddir yn yr ysgol (Estyn, 2017a).
Cydnabyddwn na fydd strategaethau asesu arferol yn addas i Seren bob adeg felly byddwn yn defnyddio strategaethau megis ‘The Manchester Picture Test’ a ‘McCormik Toy Test’. Yr aelod o staff cefnogol bydd yn gyfrifol am gynnal yr asesiadau yma ar Seren oherwydd y bydd yn treulio crin dipyn o amser gyda Seren ac yn ei hadnabod fel cefn ei llaw. Bydd y strategaethau yn cael ei datblygu ai newid fel bydd Seren yn datblygu drwy’r ysgol. Bydd yr asesu ffurfiol bob pythefnos yn galluogi i ni fedru addasu ein darpariaeth ar gyfer Seren wrth i ni ddilyn y dechneg pedwar cam sef Asesu, Cynllunio, Gwneud ac Adolygu. 
Bydd yr ymyrraeth iaith arwyddo yn cael ei dracio fesul dosbarth gan yr athrawon unigol yn wythnosol. Gofynnwn iddyn nhw gynnwys arwyddo fel rhan o sesiynau bob dydd. Bydd modd asesu faint o ddealltwriaeth sydd gan y plant wrth gynnal sgwrs gyda hwy ai harsylwi yn y dosbarth. 
Gweler yn awr yr amserlen byddwn yn ei ddilyn er mwyn sicrhau bod Seren yn ymgartrefu yn yr ysgol. Fel y gwelwch ar y daflen, bwriadwn drefnu diwrnodau lle bydd Seren a’i rhieni yn medru ymweld ar ysgol er mwyn cyfarwyddo gyda’r adeilad yn ogystal â dod i adnabod wynebau cyfarwydd. Tra bod Seren yn ymweld ar ysgol byddwn yn cynnal gweithgareddau iddi ymgymryd â hwy er mwyn adeiladu ei hyder ag annibyniaeth ar safle’r ysgol. Darparwn lyfryn yn cynnwys stori gymdeithasol i Seren fel ei bod yn medru cyfarwyddo gydag ysgol a chyfeirio ato ar ôl bod i ymweld â ni. 
Byddwn yn codi ymwybyddiaeth o ddisgyblion sydd â nam ar y clyw trwy gynnal diwrnod hyfforddiant mewn swydd ar gyfer yr athrawon a chynnal gwasanaeth i’r ysgol gyfan a sesiynau ABCH ar gyfer y dosbarthiadau yn unigol. 
Yn ystod y tymor cyntaf byddwn yn addysgu’r iaith arwyddo ar draws yr ysgol yn ystod gwersi. Wedi Tymor yr Hydref bydd modd edrych i grwpio’r disgyblion o ran ei lefel gallu o fewn iaith arwyddo a chynnal sesiwn 15 munud dau fore’r wythnos ar lefelau gwahanol er mwyn datblygu’r sgil ymhellach.
Darparwn holiaduron i’r holl rhanddeiliaid a fuodd ynghlwm gyda’r ymyrraeth i ganfod eu barn a gwerthuso. Pan fydd sylfaenir strategaeth wedi sefydlu carwn dderbyn adborth y disgyblion a chlywed pa gamau hoffent nhw gymryd nesaf gyda’u sgiliau newydd.
Y gobaith yw y bydd y disgyblion  yn ymddiddori yn yr iaith ac yn dilyn llwybr o iaith arwyddo. Wrth edrych i’r dyfodol gall addysgu iaith arwyddo agor drysau i’n disgyblion drwy fod yn sgil gall cael ei gynnwys ar ei Datganiad ar gyfer swydd. Os bydd y strategaeth yn llwyddiant byddwn yn edrych i mewn i gynnal asesiadau er mwyn cymhwyso disgyblion hyn yr ysgol ar lefel un a dau iaith arwyddo Prydeinig. 
Diolch i chi am eich gwrandawiad gobeithio y byddwn yn derbyn eich caniatâd a’ch cefnogaeth er mwyn datblygir ysgol i fod yn un sydd ag ethos cynhwysol a  sicrhau bod  yr addysg yn hygyrch i’n holl ddisgyblion. Ceisiwn sicrhau bod Seren yn dod yn unigolyn Iach a hyderus a fydd yn “gwireddu eu dyheadau fel aelod gwerthfawr o’r gymdeithas” yn unol â un brif nodau Donaldson (2015:31). Dyma’n cyfle i wneud ein rhan i gau’r bwlch rhwng disgyblion sydd â nam ar y clyw ag eraill.  Oes gan rywun unrhyw gwestiynau? 
Geiriau - 1977
Rhestr gyfeiriadau
Donaldson, G. (2015) Dyfodol Llwyddiannus : Adolygiad Annibynnol o’r Cwricwlwm a’r Trefniadau Asesu yng Nghymru. Caerdydd : Llywodraeth Cymru.
Estyn. (2017a) Cynorthwyo disgyblion ag anghenion lleferydd, iaith a chyfathrebu i wella llefaredd a lles. Caerdydd: Estyn. Ar gael yn: <https://www.estyn.llyw.cymru/arfer-effeithiol/cynorthwyo-disgyblion-ag-anghenion-lleferydd-iaith-chyfathrebu-i-wella-llefaredd> (Darllenwyd: 23 Hydref 2018).
Estyn. (2018b) Datblygu medrau llefaredd disgyblion yn gyflym. Caerdydd: Estyn. Ar gael yn: https://www.estyn.llyw.cymru/arfer-effeithiol/datblygu-medrau-llefaredd-disgyblion-yn-gyflym (Darllenwyd: 23 Hydref 2018).
Llywodraeth Cymru. (2004) Cod Ymarfer Anghenion Addysgol Arbennig Cymru. 2il Arg. Caerdydd: Llywodraeth Cymru. Ar gael yn: http://learning.gov.wales/docs/learningwales/publications/131016-sen-code-of-practice-for-wales-cy.pdf (Darllenwyd: 26 Hydref 2018).
National Deaf Children Society. (Dyddiad Anhysbys – a ) Byddardood a Chwnsela mewn Ysgolion. London: NDCS. Ar gael yn:  www.ndcs.org.uk/document.rm?id=4968.  (Darllenwyd: 17 Hydref 2018).
National Deaf Childrens Society. (Dyddiad Anhysbys - b) Deiseb Caewch y Bwlch. London: National Deaf Children Society. Ar gael yn: ww.ndcs.org.uk/document.rm?id=7918 (Darllenwyd: 17 Hydref 2018).
Sign Spell. (2017a) Inclusive approaches to maintaining breadth in Key stage 1 and 2 communications. Durham: Signature Learning Hub. Ar gael yn:  http://www.signspell.co.uk/wp-content/uploads/2017/09/White-paper_Inclusive-reduced-further.pdf (Darllenwyd: 28 Hydref 2018).
The Children’s Society. (2018) The Good Childhood Report Sumarry 2018. London: The Children’s Society.
[bookmark: _GoBack]
2

